khistorydata/jeongjo-sjw-relations huggingface dataset:
정조 4년 · 목
備局啓言。會寧等府開巿。旣已完畢。令槐院撰出咨文。定禁撥傳給鳳城將。請轉致北京。允之。
정조 4년 · 강
以李★(土+甲)爲兵曹參判。口傳也。
정조 4년 · 목
書啓以爲。臣奉聖諭。馳往傳諭于奉朝賀洪國榮處。則以爲。臣自承聖候欠和之報。晝宵煎灼。無以爲心。意外史官儼臨。敦召又宣。臣不他顧。今方趨詣。以爲起居之地云矣。
정조 4년 · 강
正言李亮載避嫌遞斥。賜批。
정조 4년 · 목
亮載啓言。臣於見職。旣有闕啓之罪。豈以言官自處。而洪樂純處分之後。迄無一人請罪者。徐命膺負犯旣重。有手皆指。而持平朴天行。乍啓旋停。俄頃之間。遽作兩截。及承批旨。以有關後弊。又何矛盾等語爲敎。誨責備至。臣之妾率迷謬之罪。於是乎著矣。何敢一刻晏然於臺次乎。請命遞斥臣職。批以。兩是雙非。得無幾於混圇漫漶之歸乎。況先疏後啓。緩於上款。緊於下段者。抑何意義乎。以停啓謂是巽軟。則發啓又可謂公議乎。不料今日朝廷氣象。如彼之衰薾也。爾之畏首畏尾。顧前顧後之狀。益無所掩。若不明示好惡。何以使世道靖人心定乎。猶從惜其官之義。所辭姑先依啓。
정조 4년 · 목
鎭衡曰。夜來聖候若何。予曰。比昨日別無加減矣。鎭衡曰。湯劑已待令矣。予曰。持入。承命出。與醫官奉湯劑進。予曰。姑置。予曰。北伯鄭光漢。以疝症竟至不起云。然否。鎭衡曰。臣姑未的知。而疝症。甚急重之病矣。予曰。都提調提調入侍。與鄭弘淳具允鈺進伏。聖候加減若何。予曰。不甚大段。而表氣尙未解矣。弘淳曰。春寒尙峭。日氣不調。故閭閻亦無人不痛矣。予曰。汗氣連出。則似可差勝矣。弘淳曰。汗氣若出。則當卽有平復之慶矣。予曰。欲出汗而終不出。誠可悶也。鎭衡曰。汗氣之不出。乃表氣之未解也。予曰。畿伯與李普行相親云。然否。鎭衡曰。普行之平日行己。或爲之經綸。或爲之經學。交遊於儕類中。故或有相親者矣。予曰。李秉模之向來失着。可謂駭妄。而其才則可惜矣。鎭衡曰。聖敎至當矣。
정조 4년 · 강
命進御藿香正氣散一貼煎入。
정조 4년 · 강
命罪人張奉伊等。究覈得情。
정조 4년 · 목
敎曰。再昨年因査事。干連諸人被繫後。仍有待處分之敎。蓋於伊年秋。欲行豐德 陵謁。擬於其時疏釋。今則未知何當駕臨。此事每欲提問而未果。今聞前留守言。干連人尙在滯囚中云。本獄事。巫女旣死之後。盤覈之道。惟在福德。至於看證。如有疑端。自可推問。不必無端滯囚。罪人張奉伊呂串治。始爲放送。以待結末。若此。則妖如福德者。必生覬覦之心。同推則渠益抵賴。郊幸時。又當縱子呼訢。此則亦不可不嚴截處也。竝須知悉。各別究覈。期於得情事。下諭於本府留守。
정조 4년 · 강
命兵曹佐郞李敬一改差委折問啓。
정조 4년 · 목
因該曹改差草記。敎以。凡應避之法。在下當遞。則以監軍單子觀之。且以曹例參之。當視所代之次。所帶之色。爲上下。則李敬一不當改差。爲先自政院草記之如是之之委折問啓。○政院啓言。李敬一改差委折。問于兵曹。則以爲。監軍單子。初不考見。李敬一之曾經佐郞。未能知得。其所易次。矇不覺察。果有此誤啓之失云矣。
정조 4년 · 강
重推兵曹判書具允鈺。
정조 4년 · 목
敎曰。官職遞易。何等審愼處。則易其上下。換其遞仍者。大是不察。兵曹判書具允鈺從重推考。原草記勿施。更爲書入。
정조 4년 · 강
領議政金尙喆陳箚自列。賜批。
정조 4년 · 목
箚略曰。邊臣之凡係邊事報聞者。例以狀啓中措語。無一字加減。謄報備局者。誠以狀本雖未及啓下。苟有時急擧行者。輒憑其謄報。或草記或筵稟故也。今番東萊府使之以漂人事狀聞謄報。大段相左。臣果請罪於筵中矣。及伏承萊狀亦到之敎。退而問諸備局。則更無他狀來到之事。只有初次相左之謄報而已。今聞萊府狀本之下禮曹者。與報備局謄報有異。臣之只憑謄報。不推見狀本。誠有未及察處之失。臣固惶怵。而若以守臣言之。則常時不能檢飭。循例去來之狡倭。作此無前之擧。至入問情之中。此已寒心。而且其報廟堂謄報之若是不察於肯綮之語者。亦難免疎忽之責。亟降臣奏事不審之罪焉。批以。萊府事。可謂失職之中又失職也。旣不能嚴束。致使狡倭。欲瞞朝廷。又不能審愼。玆於謄報。有此疏漏。其在重邊情之道。不可以罷職薄警。仍以不論。令政院原擧条付標。批答亦以罷職不敍書出可也。箚中所引。萬萬過中。卿其安心勿辭焉。仍命遣史官傳論。
정조 4년 · 강
行 社稷祈穀大祭。
정조 4년 · 목
時至。具冕服。乘輿出齋室。至北神門外降輿。入西神門。就版位。行四拜禮。詣盥洗位盥手。禮儀使禮曹判書李衍祥。導詣 社壇。陞自北階。詣神位前。三上香奠幣。進幣爵酒官吏曹判書李重祜。奠幣爵酒官吏曹參議金夏材。次詣后土氏神位前。上香奠幣。次詣國社神位前。上香奠幣。降復位。行初獻禮。大祝讀祝文訖。亞獻官終獻官行禮如儀訖。行飮福禮望燎禮。禮畢。出西神門。過北神門外。乘輿入齋室。少項。改具遠遊冠絳紗袍。乘輿出齋室。至 社稷門外降輿。乘輦入敦化門。至協陽門降輦。乘輿還內。
정조 4년 · 강
御春塘臺。行犒饋。
정조 4년 · 목
自內詣春塘臺陞座。各營將臣。各領所部軍兵入侍。又命奉朝賀洪國榮入侍。因宣饌。各營軍兵。各就部位。以次犒饋訖。還內。
정조 4년 · 강
大司憲李普行陳疏自列。賜批。
정조 4년 · 목
疏略曰。徐命膺之負犯。臣於箚陳之辭。引避之啓。略陳其槪。而旣下商量處分之敎。故方退伏。恭俟明命之下矣。卽伏見相臣之疏。則乃以其兄丁酉自首之疏。謂之前後事實之開釋無餘。而殆若其兄之初無所干犯者然。臣於是誠不勝瞠然而駭感也。歷擧命膺平生與能賊爲血黨死友之終始根因。前後爲能賊爪牙腹心之負犯顚末。以明其不然。但念爲親者諱。天理人情之所在。而相臣之所以如是爲說者。雖是其兄本犯事實之外。然眞所謂觀過知仁。則因其弟之言。數其兄之許多黨逆情節。有非仁人君子之所可爲也。處分未下之前。遽進對卞之章。有若無故平人。尋常自明者然。而又其領揆文衡。弓矢斧斤等諭。亦何其不擇之甚也。且臣於命膺。本無私惡。又有相臣之樹立。則何嘗無顧籍。欲其全安意哉。誠以命膺自作之孼。終不可逭。而刑政得失。乃國家治亂之所係也。臣於是不獲已而言之又言耳。相臣何不反觀而試思之。乃反欲處其兄於淸說無累。隱然欲歸臣於忌忮勢位之科。尤不覺反省而自忸也。批以。勿辭行公。
정조 4년 · 강
正言嚴思晚。以母病陳疏乞遞。批許往護。
정조 4년 · 강
命湖南褒貶開坼坐起。明日爲之。
정조 4년 · 목
敎曰。此時守令曠官可悶。全羅道褒貶開坼坐起。明日爲之。待判下。政官牌招開政。
정조 4년 · 목
敎曰。近日有政命。則無端稱病。輒請牌招。何易之甚也。此啓辭勿施。如不至難强。則斯速入來開政。不然。則見今位著雖甚苟簡。朝廷亦自不患無人。其令以此嚴飭。使兩銓知悉。任其去就。○ 以李鼎運爲正言。具善復爲刑曹判書。鄭昌順爲左尹。洪景厚爲靑山縣監。
정조 4년 · 강
推黃海監司金熤。水使李邦一。
정조 4년 · 목
備局啓言。卽見黃海監司金熤。水使李邦一狀啓謄報。則登州府延湖地漢人六名。漂到於長淵縣新化坊。而見其問情。則果是商船之漂泊者。渠輩所乘船隻。旣已漂沒。從旱路還去云矣。依其願定差員還送。而所着衣袴等物。依例製給。以示朝家優恤之德意。禁雜人看護等節。各別申飭。而此不必別定賚咨官。依例領付於沿路有譯學處。使灣府譯學領護。入送于鳳凰城之意。分付該道臣。咨文令槐院撰出。定禁撥下送。傳給鳳城將。請轉致北京。允之。敎以。其在柔遠人之道。不可不別樣軫念。供饋諸事。衣裹等物。各別惕意擧行事。另加嚴飭。以水使狀啓觀之。自當初漂到形止日子。極爲稽緩。轉聞朝廷事體何如。則如是擧行。他事可知。監營狀啓。亦無異同。道帥臣推考。自本司措辭嚴飭。
정조 4년 · 강
判中樞府事鄭弘淳上箚。請 陵行退期。賜批。
정조 4년 · 목
箚略曰。聖候雖臻康和。諸節猶未復常。動駕之期。只隔數宵。而近來日候。又甚不調。今此展謁。固出於我聖上追感之孝思。而愼疾。聖人之大孝。小愈。醫家之所戒。其於節宣之方。展謁之道。兩得。區區顒祝。實在於此。敢控愚見。以俟處分。批以。箚陳至此。豈不欲從施。而見今病勢。已臻痊可。惟此 陵行日期。眞所謂進不得退不得也。不忍踰此日者。出於追踵 聖志之意也。冀卿之諒予心也。仍命遣史官傳諭。
정조 4년 · 강
遞承旨兪彥鎬。以李義翊代之。尋遞。以彥鎬還代之。
정조 4년 · 목
敎曰。都承旨許遞。前望單子入之。又敎曰。此時銓官數遞可悶。俄者都承旨望勿施。前望單子入之。開政時。參判同爲牌招擧行。
정조 4년 · 강
吏曹判書李重祜疏陳病狀乞遞。賜批。
정조 4년 · 목
疏略曰。臣之宿症。實無時日之內束帶之望。而際有湖南殿最開坼後開政之命。病情如右。末由擧行。亟鐫臣銓部之任。批以。先開坐後調理。
정조 4년 · 강
左副承旨朴祐源疏辭尙衣副提調例兼。賜批。
정조 4년 · 목
批以。前例班班。爾其勿辭仍察。
정조 4년 · 강
持平許霮疏論徐命膺等。賜批。
정조 4년 · 목
疏略曰。徐命膺之昵附能賊。彰著難掩。憲長疏論。亦云晩矣。而其所云樹立自樹立。公法自公法。亟從憲長所請宜矣。譜略修整。何等重事。而至於　惠慶宮爵號。初不詳載。此何道理。其時堂上郞廳。亟施削奪之典可也。江陵府使鄭象仁。斫取樓柱板材。浮江而下。嫌其人知。則於船內藏板外架小轎。有若士夫家女行。使列邑不敢搜禁。潛自和賣於沿江居民。又或見捉。則其弟在畿營。嚴關該邑。使之出給。狼籍貪婪。無忌憚一至此哉。鄭象仁嚴査重繩。其弟京畿監司鄭好仁罷職。斷不可已也。批以。徐命膺事。旣諭憲長之批。宗簿堂郞事。不過一時不審。不允。京畿監司事。方面體重。江陵府使事。令該道道臣詳査狀聞。
정조 4년 · 강
命歲初展謁。初六日爲之。初五日朝參。退定於初七日。
정조 4년 · 목
敎曰。歲初展謁。定於旬間者。動駕之恐涉太頻。而今因言端。聞禮房言。 先朝五十年先行展謁。次行朝參。而朝參之先行。其例絕罕云。予之當初如是排日。殊涉悚然。春展謁日子。依初擇日日子。以初六日爲之。初五日朝參。退定於初七日。
정조 4년 · 강
吏曹。以湖南守令降考啓。
정조 4년 · 목
該曹啓言。考見全羅道褒貶啓本。則南平縣監趙東協。以事或近笴爲目。光陽縣監鄭駿采。以戒忽小忿爲目。則宜置下考。而置諸中考。致勤點下。殊無嚴明殿最之意。該道道臣推考警責。南平縣監鄭東協。光陽縣監鄭駿采。請下考施行。允之。又啓言。興陽縣監申禹相。兩次居中。不治可知。請罷黜。允之。
정조 4년 · 강
有政。吏曹參判李義翊進。
정조 4년 · 목
以權噵爲判尹。柳曾養爲南平縣監。李思曾爲光陽縣監。鄭冑新爲興陽縣監。
정조 4년 · 강
命領議政徐命善命召傳授。
정조 4년 · 목
政院。以命善堂疏後。逬出城外。仍納命召啓。敎以。領議政命召。遣史官傳授。
정조 4년 · 강
召見承旨兪彥鎬于誠正閣。
정조 4년 · 목
予曰。卿之辭巽太過矣。何不一番上來。以伸義分乎。彥鎬曰。下問如此。臣不勝惶悚。臣之平日濫被恩渥。不知幾遭。而惟是一分圖報之忱。素所蓄積。豈敢爲退巽之計。而第有情私之萬萬切悶者。臣母年今八十七矣。昨夏以後。筋力都廢。宿病彌篤。以此情地。實難暫時離捨。而今番歲謁。義不可進參。今纔上來。意外除命忽下。冒沒出肅。公私不勝惶悶。予曰。方當孝理之治。豈可使卿久留。而第名在朝籍。則當或往或來。以爲忠孝兩伸之地。而不必辭巽之太過矣。彥鎬曰。聖敎及此。尤切惶感之忱矣。
정조 4년 · 강
命明日次對。依例擧行。自初七日經筵取稟。
정조 4년 · 목
敎曰。與朝會有異。明日次對。依例擧行。又敎曰。停講許久。何待日暧。自初七日經筵取稟事分付。
정조 4년 · 강
領敦寧李溵陳箚自列。賜批。
정조 4년 · 목
箚略曰。臣於病昏之中。伏見政廳所下傳敎。以軍器寺自辟望。有提調推考之命。臣待罪本寺。不能事事。前者自辟。多屬公事提調。至於今番。臣適擬送。而臣本無聞見。近又在床簀。都不省戶外事。望記之移送吏曹者。亦有日而全未聞。曚然做錯。致勤望敎。問備之罰。臣實當之。有不足以贖其罪。惟俟大何而已。歲首扆禮臨門。臣獨奄奄。末由自力。虧分闕禮。合被邦憲。亟降威罰。不勝幸甚。批以。以疾未參。何辭之有。本寺事。雖是公事堂上之事。本事元無深意。故欲命安徐。卿其安心勿辭。仍命遣史官傳諭。○敎曰。大臣箚批旣諭。本事不過一時匪怒之敎。昨日軍器判事處分傳敎爻周。以安大臣之意。
정조 4년 · 목
左議政洪樂純曰。今日乃歲首初行次對。而僚相無人。獨當揆席。實無裨補之道。而適有陳腐之說。仰奏於公事之前。予曰好矣。予曰。卿今獨相。實多勤勞矣。樂純曰。方今鼎席之任。責之於如臣愚魯。豈有一分承當之望。而感激恩私。嚴畏分義。姑未請免。而終當仰陳微懇。予曰。北伯旣遞。新差者誰有可合之人乎。樂純曰。未及料量。而鄭光漢爲人詳明。雖在重任。而無僨事之慮。其人似好。予謂兵曹判書具允鈺曰。明日隨駕軍兵。使之開東後待令。允鈺曰。古例則都總管副總管。不拘資級。通融陞降矣。一自 先朝定式之後。座次不得移易。至今遵行。今番副總管花陽君榷。陞資之後。不待下批。省記及寶釰單子。皆以都總管書入。殊有乖於定式之意。事甚可訝。取次近例。則亦無以副陞都之規。請當該總管遞差。予曰。考例爲之。允鈺曰。副總管旣已遞差。明日動駕時侍衛。不可不備員。其代請口傳差出。予曰惟。副總管榷遞差。口傳差出。
정조 4년 · 강
命領議政徐命善勉副。
정조 4년 · 목
敎曰。納符凡今幾日。授而復納。納而復授。一日二日。上下相持。徒損朝體。亦非禮待。領議政徐命善。今姑勉副。
정조 4년 · 강
飭守令分糶時虛錄冒受之弊。
정조 4년 · 목
左議政洪樂純啓言。伏見前年歲首綸音。以風俗人材紀綱財用爲目。則歸重於勸農桑輕徭賦。使斯民有奠安之樂。其富業裕財之道。專責於分憂之臣。其爲治之道。誠得當務之要。有以見我 聖上工夫之所詣也。今年又下勸農之諭。辭旨懇惻。而臣又恐徒歸文具。如前日之爲也。今當分糶之日。嚴飭道臣。使守令無論貧富。逐戶分給。虛錄冒受者。請一切嚴防。從之。
정조 4년 · 목
左議政洪樂純啓言。至於勸農一事。前後別諭。至矣盡矣。守令不過安坐公堂。指揮里任而已。勸課之政。初不親董。田疇之不闢。蓋以此也。申飭道臣。使守令身作田畯。親履畎畝。自洞而里。自里而坊。懶者警之。勤者勸之。乏糧者別給種糶。無牛者使隣借耕。修飭陂堰。撫摩疾苦。一日二日。不懈益勤。則雖有水旱之災。可以無憂。而一境之內。畎畝之陳起。民力之勤怠。時時提醒。董飭道臣。書之殿最。則爲守令者。庶可警惕而收效。從之。
정조 4년 · 강
命京外財用之凡係浮費。一切嚴防。
정조 4년 · 목
左議政洪樂純啓言。人臣之期望於其君者。孰不以堯舜。而臣之所期於殿下。眞實如此。何敢以唐虞之治期之乎。然漢文時。則今年減田租之半。明年又減田租之半。其實惠之遍於天下如此。此所謂以愛民之心。行愛民之政者也。漢文之德。不過節儉而已。臣竊觀殿下。冕服之外。不御錦縀。燕寢之內。無一珍翫。奉養之簿。無異寒士。財用之竭。去而益甚。科外所用。名色甚多。便作經常。最爲糜財之大尾閭也。申飭京外。凡係浮費。請一切嚴防。從之。
정조 4년 · 강
遞咸鏡監司徐浩修。
정조 4년 · 목
左議政洪樂純啓言。咸鏡監司徐浩修。勢難察任。請令今姑許遞。從之。
정조 4년 · 강
命鍾城慶源等處防築。趁解凍始役。
정조 4년 · 목
左議政洪樂純啓言。鍾城慶源防築處。曾令道臣。巡審後狀聞擧行矣。今聞兩處始後。一時爲急。若待巡審後擧行。則恐有後時之慮。令北兵使。趁解凍請卽爲始役。敎以。知委兵使。從便爲之。
정조 4년 · 강
以李萬恢爲副總管。口傳也。
정조 4년 · 강
有政。吏曹參判李義翊。參議金夏材。兵曹判書具允鈺進。
정조 4년 · 목
以李重祜爲知經筵。辛彥鼎爲寧海府使。申熤爲鏡城判官。徐命善判府事單付。
정조 4년 · 강
政院議啓。請寢 廟殿宮展謁之命。賜批。都承旨兪彥鎬。左承旨李亨逵。右承旨金文淳。左副承旨朴祐源。右副承旨李仁學。同副承旨金尙集。
정조 4년 · 목
因政院請對。口敎以。所懷書入。○政院啓言。今此廟殿宮展謁之進定於今日。寔出於我聖上如不及之孝。臣等不勝欽仰。而第夜來天氣乖和。雨雪至於沒膝。風寒殆乎砭肌。此時動駕。有欠聖人愼節之道。姑俟日候之開霽。請更涓吉辰。以伸聖孝。批以。已下敎。
정조 4년 · 강
命展謁明日爲之。留營留陣。依初一日例爲之。
정조 4년 · 목
敎曰。旣定日子退定。誠甚悚然。軍民之勞。不可不念。展謁明日爲之。軍兵卽爲退去。又敎曰。今日動駕。退定於明日。旣出軫念軍兵之㢢。而若令連日待令。則無若今日冒寒動駕。宜有闊狹之政。明日隨駕軍兵哨數。皆依初一日例。內外入直軍兵。禁將都領。隨駕禁軍。只入直隨駕。留營留陣。依初一日例爲之。
정조 4년 · 강
命初二日先農祭。攝儀。
정조 4년 · 목
禮曹啓言。每年親耕。歲首以稟事。曾已定式矣。來二月初二日先農祭親行及親耕等節。請何以爲之。敎以。若無只行親祭之例。則攝儀。
정조 4년 · 강
左議政洪樂純陳箚請更卜展拜之期。賜批。
정조 4년 · 목
箚略曰。嚴沍邁臘。此時動駕。玉體或恐受傷。相率求對。臣罪甘犯瀆擾。伏幸聖上。特展一日之期。天時寒暄。有不可測。只冀風止雪消。更卜展拜之期。則保聖躬伸聖孝。可以俱全矣。批以。今日展謁之退定。不但爲百官軍兵之勞苦。且於 廟中周旋。衣履沾汚。恐欠敬謹之容。不得不有是命。而今則天氣昭明。不至甚寒。況帥屬整拂簾帷以俟之者乎。一日遲過。尙極悚汗。豈可又令退期乎。仍命遣史官傳諭。
정조 4년 · 강
玉堂聯箚請謁　廟禮。更卜他日。賜批校理姜忱李度默。副校理李儒慶。修撰李敬一。副修撰枊孟養趙鼎鎭。
정조 4년 · 목
箚略曰。歲首謁 廟。禮莫重焉。固宜簡日之良。載戒淸鑾。而顧今雨雪終宵凛冽。決不可以此時動駕行禮。非但 廟庭周旋。必多茍且之節。請亟寢成命。更卜他日。批以。所重雖在。百官軍兵之弊。亦係不輕。動駕退定於明日矣。
정조 4년 · 강
召見承旨李在學于誠正閣。
정조 4년 · 목
予曰。注書出去。騎郞招致閤內。今日掃雪時。坊內軍使役與否問之。而明日出宮後。率坊內軍。往詣永肅門外。嚴禁雜人。使之掃雪於 奎章閣前。而軍名則必使無廣募之弊。當用幾名與否。問于司卷領籖。以爲擧行事分付。在學出問還奏曰。今日掃雪。不用坊內軍云矣。予曰。明日 宗廟奉審時。各 殿印寶數。翰注詳錄以來。
정조 4년 · 강
命明日動駕時。闕門亦勿差早開門。
정조 4년 · 목
敎曰。明日動駕時。軍兵平明聚會。闕門亦勿差早開門。又敎曰。明日詣 廟門後。軍兵解甲。卽爲擧行。
정조 4년 · 강
詣　宗廟　永禧殿展謁。仍詣 景慕宮展拜。
정조 4년 · 목
具翼善冠袞龍袍。乘輿出仁和門。至仁政門外降輿。乘輦至 宗廟大門外降輦。乘輿由東門入齋室。具冕服詣 版位。西向四拜。由東階陞詣 廟內。奉審訖。予曰。 宗廟提調許遞。口傳差出。仍降自東階。出東門外。詣 永寧殿版位。西向四拜。詣殿內奉審訖。還入齋室。改具翼善冠袞龍袍。乘輿出至大門外降輿。乘輦至 永禧殿大門外降輦。乘輿由東門入齋室。具冕服詣 版位四拜。由東階陞詣 殿內。奉審訖。降自東階。出東門外入齋室。改具翼善冠袞龍袍。乘輿出至大門外降輿。乘輦命漢城府中部南部官員發牌。敎曰。昨日以掃雪事。恐貽民弊。有所下敎。而今日所過路無點雪。可想爲弊不少。當重繩。而今番則十分參酌。姑爲安徐。此後則惕念擧行。而若因此憑籍。後日動駕時。專不治道。則亦乖事體。各別量宜。以爲日後擧行之地可也。至 景慕宮大門外。予曰。軍校之歐打擊錚人。事極駭然。從重決棍事分付。仍降輦。乘輿由東門入齊室。具冕服詣 版位。北向再拜。陞自東階。詣 廟內奉審訖。入齋室。改具翼善冠袞龍袍。乘輿出至大門外降輿。乘輦入敦化門。至仁政門降輦。乘輿入仁和門還內。
정조 4년 · 강
罷全羅兵使金海柱職。
정조 4년 · 목
左副承旨朴祐源啓言。全羅兵使褒貶啓本。去月二十五日所封發。始於今日入來。事之稽緩。莫此爲甚。兵使金海柱。難免不能檢飭之失。請推考警責。敎以。道臣貶啓。同日封發。去月入啓。而兵營則如是慢忽。大關紀綱。罷職。前此以此屢勤提問。而該曹之尙不論啓。亦極不審。當該堂上從重推考。
정조 4년 · 강
以鄭光漢爲咸鏡監司。備薦也。
정조 4년 · 목
具翼善冠袞龍袍。乘輿出仁和門殿座。百官入就位。行四拜訖。予曰。奏事官姑勿引接事分付。而申飭押班監察。百官班次。使之整齊。命承旨李在學進前。仍命假注書閔孝克等。於承旨進前時。隨而進前。孝克進伏失次。予曰。假注書閔孝克汰去。事變注書召入可也。賤臣承命出來分付後還奏曰。肅章門排立軍。不爲開路。故注書不得入來。命下標信。事變注書李彥祜進伏。予曰。注書出去。左議政姑爲出去。以待下敎事分付。賤臣李錫夏承命出傳後還入。少頃。乘輿由仁和門還內。
정조 4년 · 강
命左議政洪樂純削奪官職。門外黜送。大司憲李普行絕島安置。副提學李義弼罷職。
정조 4년 · 목
敎曰。從古勳貴之家。不顚則沛。鮮克有終。若稽載籍。一轍相尋。大抵人心易狃於盈盛。事變每起於驕汰。上猜疑而受薄恩之譏。下橫肆而底湛滅之禍。可勝歎哉。嗚呼。予寡人庸主凡辟也。治法政謨。安有磊落底氣像。而如其全安調劑之念。常著胷中。妄自以爲庶免古帝王不保終之歎矣。奈之何近者。國勢朝象。岌岌遑遑。兆眹危怕。不亡無幾。此曷故焉。惟予任非其人。權移于下之致。予無省覺。縱不自愧。噫。予群僚。謂予何許主也。然予徒事追愆悔尤。而不思所以矯革之道。則竊懼殺活威福之柄。將至莫可收拾。而坐視國家之俱亡。予豈忍爲是。苟論今日之首辜。莫非一大臣之罪也。作相五朔。威勢四張。亂我邦家。斁我義理。其計疑晦。其心捭闔。★(竹/欺)弄籍賣。無所不至。使擧世小大靡然。知有大臣敎令。不復知有朝廷隄防。噫嘻痛矣。國家何負於此大臣。而大臣之負國家。胡至斯極。試以一二事言之。營爲在中。則或混忠逆之別。眈求無厭。則全昧人鬼之分。慾之所向。曾水火之不避。意之所在。雖叔侄而不顧。粵在乙未冬間。猶懷其然豈其然之心。雖從簠簋之義。不欲一一臚列。而然其隱情。常在於失志背公之流。觀於交結汲引。而可以知之。不徒此也。瞰其侄之謝事。彼以新卜大臣。忙忙出肅。有若排擯代立者然。固是家庭之變怪。而猶且以爲不足。忽忌器之誡。冒開棘之嫌。乃敢密敎腹心。廣布鷹犬。侵辱有勳勞之首相。竝及其兄譛訐之章。公車日積。甚矣。何其無耻無倫也。噫。明義錄之書。卽一部春秋。而所樹立者。又是誰某。則外假懲討之名。內售漫漶之計。强拈已昭晰無關係之事。目人以黨逆曰。夫夫也。曾與某賊相善。乃逆也。隱然以討逆之家。歸之共逆之科。天下寧有是哉。執此以究。此大臣平素揣摩。亦可以逭此等之謗乎。猶未索言者。非爲其人。恐傷其家也。如以事理推之。均是同休戚之家。而我以攘奪之計。戕人無罪之兄。欲人之不滅有累之叔。豈非反常之擧乎。又況前領相。旣以厥兄之事。被人汚衊。則安知無奉朝賀之又因乃叔之事。爲人所傷毀乎。若此不已。則兩家成隙。不徒更作向來南北之風波。且其原編。毀其板火其文而後已。噫嘻。論厥負犯。可謂深重。予若更事趑趄。持疑不決。則不知宗國稅駕於何地。豈非大是凜然處乎。姑寬三苗之竄。庸寓兩行之義。左議政洪樂純。爲先削奪官爵。門外黜送。又敎曰。李普行之罪。可勝言哉。論厥負犯。難以殫記。如無大關係者。則顧今朝著渙散。世臣零落之時。而尙恐不能保合。安有此處分乎。然此而寬恕。則朝家刑政。將爲宵小失志之徒所竊弄。寧有是乎。蓋普行之罪。千百化身。其端不一。而罔念圖報之義。惟懷潛試之計。至於今番事。而附麗之跡。奰愎之態。尤無所逃焉。如其侵辱重臣。特是餘事之餘事。噫。彼明義一部。何等丹書。而幺麼一普行。欲滓穢之漫漶之。倫綱掃地。禍焰滔天。予寡人。莫敢誰何於其間。但曰唯唯。雖謂之徒擁虛位可也。噫。普行之眼。不知有君父久矣。所大懼者存焉。攻重臣似出於嚴懲討之意。而末梢精神。全不在是。陽執似是之義。暗售輪囷之謨。幾何而不請某賊某賊之伸暴。昨年春。略提深惡之事。至言於其子。此乃愛欲生之意也。然而伊後推遷至此。此莫非予昏庸之致。予豈可但事自尤。不念矯變之道乎。大抵論以大義。律以常憲。固當嚴鞫得情。而近年以來。屢興大獄。人心尙未底定。爲是之慮。且從末勘。李普行絕島安置。又敎曰。誰謂乃父之子。有此擧措乎。向來領相辭疏。下語草草。許多可暴可明之事。却顧長慮。置之不屑之科。初未嘗拶逼者。則堂疏中云云。何嘗一毫彷彿乎。在言地者。如欲吹覓於大臣。以不能屢疏伸卞爲說。則雖不知大臣本情。不害爲勤攻之一端。今忽反是。以弟卞兄之事。鑿空捏虛。至曰云云。令人不滿一哂。且所謂自歸不靖之說乎。予則以爲。反爲此人準備語也。非不欲嚴繩。而此人之柔善。予所稔知。況爲今之人。苟非强梁者。頤指所向。孰敢不姑從。末勘副提學李義弼罷職。
정조 4년 · 강
命領府事金尙喆。拜領議政。領敦寧府事李溵。拜左議政。
정조 4년 · 목
敎曰。玉堂有闕之代。今日政差出。待下批牌招察任。○以李度默爲掌令。趙鼎鎭朴天行爲持平。李儒慶爲校理。金翊休金履禧爲修撰。朴天衡爲副修撰。以趙圭鎭爲全羅兵使。愼爾復爲副總管。領中樞徐命善單付。
정조 4년 · 강
諭領議政金尙喆。左議政李溵。領府事徐命善。
정조 4년 · 목
敎曰。授卿以元輔之任。寄卿以仔肩之托。以卿平日誠款。胡不卽日造朝。以濟國事乎。況今朝儀已設。鼎席皆空。臨軒待卿。不啻如渴。急於招延。未暇長語。卿其入來肅命。仍參朝班事。遣都承旨傳諭于領議政。與之偕入。又敎曰。旣諭於領相敦諭傳敎中。方値朝參。待卿入來。卿等入來然後。庶可以成儀。卿其卽爲肅命事。遣承旨傳諭于左議政。又敎曰。卿之樹立何如。卿之事業何如。卿可謂有勳勞於國家矣。予曰有勳勞者無他。因卿之尺疏叫閽。而群凶潛滋之謀莫售。天地間君臣之倫常。賴以不泯。古有社稷臣。於卿近之。使卿恃功沽恩。貪饕威福。則卿雖有不世之樹立。罕比之事業。司直之地。豈無勤攻之論。而卿則不然。予以卿超擢至此位者。所以正國是定民志也。卿乃兢畏謙抑。何嘗膠撓於世道。參涉於時事乎。此誰使之然也。在卿不害爲全身保家之一端。誰料如卿謹愼。而卿家之遭罹。至此之罔測也。此固寡人不能調劑之罪也。撫躬慙恨。無面可顯。大抵卿之家。與奉朝賀之家。所宜樂則共之。憂則共之。只知有公。不知有私。而予使卿等之家。不能寅協保存。戈㦸相尋。讎釁已成。至於莫可奈何之境。卿之辭疏中。領揆文衡弓矢斧斤之說。李普行則斥卿以語不擇發。予則以爲卿之對卞。猶有囁嚅不敢盡言者。爲卿竊不勝其慨慨。近日朝象之淆亂。一則由於領揆。二則作於文衡。予雖不言。一世自有公眼。雖欲諱也。其可得乎。因是而莫大之義理。將至斁滅。莫重之倫常。幾乎壞敗。至於卿兄所遭。令人不滿一笑。此則具悉於前後辭敎矣。又若憲避中。樹立自樹立。公法自公法。豈可以樹立之故。廢公法云云。正是渠輩自道之說也。予則又以爲。奉朝賀雖有許多勳勩。至於其叔。何嘗有寸能尺勞。而兠攬至此。已是予失政之大者。而畢竟籍以懲討。欲爲漫漶義理。甘作明義錄之罪人。不可以奉朝賀之樹立。貸其叔於公法也。以是已有所勘斷。而在卿處義。但守公耳忘私。國耳忘家而已。焉有可辭之端乎。卿或執拗。不變前日退巽之守。則卽欲自處以彼疏中云云之語也。古今天下。安有如許事乎。卽此一節。實係君臣之大防。卿其念之念之。斯速造朝。是予所顒望也。至於日前解卿相職。不但俾卿一伸廉隅。予於是別有商量者。大抵前車之覆。蓋是權太盛位太隆。自以爲身不死則位不改云爾。以故不特自恃自固自底顚危。從又爲人之怒鬼之猜。所交萃而然也。此則有物理不得不然者。噫。懲羹在彼。胡不使卿暫避重務。以爲行且用卿之道乎。此又予爲卿保惜之意也。竝須諒之。第於西樞散銜。決不容許久不肅。卿其幡然改圖。莫負小子之至意。兹遣承宣。宣予肝膈之諭。更冀卿之照悉也。仍命遣承旨。傳諭于徐領府事。與之偕入。
정조 4년 · 강
承旨兪彥鎬金尙集。以領議政金尙喆。左議政李溵附奏啓。
정조 4년 · 목
書啓以爲。敬奉聖敎。馳往傳諭于領議政金尙喆所住處。則以爲。臣病在牀褥。昨日陪班。今日朝會。輒不免廢闕常禮。伏枕悚惶。惟大何是俟。重拜之命。忽下於朝儀方設鼎席俱空之時。而特遣喉院之長。至伏承臨軒待卿入參朝班之敎。此時臣子分義。固當他不暇顧。顚倒承命。而不敢承當之區區情實。姑未敢言。數日以來。寒疾猝劇。實無轉動之路。稍俟小間。卽當收拾神精。昌入文字。仰請處分矣。臣旣承偕來之命。姑爲仍留。○承旨金尙集書啓以爲。臣奉聖敎。馳往傳諭于左議政李溵所住處。則以爲。臣於千萬匪意。忽伏承議政新命。繼以近密之臣。傳宣聖諭。至以方値朝參。待卿入來爲敎。臣驚駴惶惑。感淚沾襟。不知所以自措。噫。眷顧之降摯。虛佇之聖意。若是曠異。苟使臣如有一半分轉動之勢。則揆以義分。曷敢不竭蹶趍承。而區區去就。姑置勿論。目下賤疾。作一籧篨。腰脚以下。全不能運用。委頓床席。喘喘欲盡。恩命之下。末由祇承。惟大何是俟。至於已試蔑效。決難復冒之狀。有未暇附陳。謹當收召精魂。更入文字。仰請處分云矣。
정조 4년 · 강
副提學李義弼上疏辭職。仍陳徐命膺之罪。賜批。
정조 4년 · 목
疏略曰。如臣庸愚。苟然充數於諭思之長者。不惟人器之萬萬不稱。其爲化理之累。當如何哉。反復揣量。承膺無路。兹敢略控衷懇。而臣不以官職自居。而至於義重懲討。事在目下。有不容終默。竝此附陳。惟聖明澄省焉。徐命膺附麗能賊之狀。擧世之所共知。而爲世所壓。人不敢言。公議久鬱。有識竊歎。何幸憲疏峻發。得蒙嘉納。至承商量處之之敎。惟俟處分之亟下。而第伏見首揆疏本。則其遣辭下語。多欠雍和。而至以臣一去而朝象可靖爲言。臣者於此。竊爲大臣不取也。夫殿下之倚毗何如也。大臣之處地亦果何如也。而今乃急於救兄。不顧事體。言涉恐動。臣未知其在朝而不靖者何事。抑恐大臣此言。正所以自歸不靖也。臣竊隱憂焉。批以。已處分矣。
정조 4년 · 강
掌令尹弼秉。持平韓晚裕。疏陳徐命膺之罪狀。賜批。
정조 4년 · 목
疏略曰。徐命膺之罪。臣等前日之啓。已陳之矣。近日章疏之間。次第致討。惟其罪惡。實不可一日容貸。而幾年于兹。人心之拂鬱。公憤之輪囷。今始發焉。則殿下以商量處之。諭之於都憲之批。而處分尙無下者。論啓旣發。不允二字。殆若謄前古紙之例批。使 朝宗之法。廢而不行。神人之憤。鬱而不洩。亟加明繼焉。批以。當下敎矣。
정조 4년 · 강
命副校理沈煥之疏還給。
정조 4년 · 목
疏略曰。臣於歲前召對入侍之時。以李聖模事。有所憂慨。略陳鋤治之義。及伏見大司憲李普行箚子。其所諭列徐命膺親附能賊之罪者。蓋出於公議積鬱之餘。而辭峻義正。亦足令言責之臣。悚然而愧汗矣。而況斥臣以只稱聖模。不論命膺。論思之地。輕重失當。噫。職忝論思。未嘗有絲毫裨補於聖世之治謨。而一言論事。乃致輕重之失倫。則臣於憲斥。固當愧服之不暇。而第其溺職之罪。雖欲自恕。焉可得乎。兹於問候之班。陪祭之列。俱不敢進參。而仰陳短章。竊附自劾之義。○敎曰。論思之責。寧激無渝。而含糊苟容之習。莫逭於前月一疏。又若今番辭章。諛悅爲事。依違兩間。曾謂此玉堂或有氣力。不料巽懦至此也。且李普行跳踉。由於堂啓中措語矣。徐命膺居銓時事。已是年久灰冷之事。而勿論當否。以何委折。不先不後。忽地論斥於今日乎。未知命膺之得罪於公議者。別有何事。而因私逞公。十目難掩。此不明示好惡。殊非正人心靖朝著之道。然原其心。不過怵畏忙㥘之致。亦何足深責。副校理沈煥之姑先遞差。原疏給之。
정조 4년 · 강
飭各道闕伍塡充。軍器修補。
정조 4년 · 목
知事具善復啓言。今年春操停止之命。出於爲軍民之聖意。每當停操之時。易致軍兵之虛伍。器械之不精。分付各道帥臣。闕伍之塡充。軍器之修補。請加意另飭。從之。
정조 4년 · 강
命諸道稅納。勿爲愆期。
정조 4년 · 목
戶曹判書金華鎭啓言。凡事飭久則懈弛。申飭則有效。雖以今番京畿陸運邑稅穀。歲前畢納事。筵稟發關矣。各邑果能及期準納。此乃已驗之效也。凡干稅納。無論錢米布木。必於限內準納。而或有過限遲滯者。這這摘發。請草記論罪。從之。
정조 4년 · 강
玉堂聯啓懲討。賜批。校理姜忱李度默。副校理李儒慶。副修撰柳孟養趙鼎鎭。
정조 4년 · 목
聯啓以爲。人臣事君之道。惟有義理二字。義理不明。則將何以藉手事君哉。三司合啓中諸賊。卽今日臣子不共戴天之讎。而迄今容貸。不賜允從。懲討之不行。居然爲五載矣。此賊不誅。則義理終不得明。倫常終不得正。伏乞夬賜兪音。批以已諭於前後三司之批矣。
정조 4년 · 강
命朝參不參諸臺譴罷。
정조 4년 · 목
校理姜忱啓言。歲初朝參。與他朝會有異。而諸臺一不進參。請施譴罷之典。從之。
정조 4년 · 강
以李義翊爲大司憲。
정조 4년 · 목
因大司憲李在簡望筒。敎以。吏曹參判李義翊。大司憲除授。此望筒勿施。
정조 4년 · 강
御誠正閣行晝講。特進官李命植。同經筵李鎭衡。承旨金尙集。玉堂李儒慶柳孟養。假注書趙興鎭。記注官權應奎。記事官金載瓚。宗臣凝善君爔。武臣李潤彬。
정조 4년 · 목
敎曰。聞玉堂所奏。僚員不備云。在外玉堂許遞。與未差之代。政官牌招開政。以在京無故人差出。
정조 4년 · 강
命副修撰柳孟養呈辭勿施。
정조 4년 · 목
因孟養掃墳呈辭。敎以。方欲頻開講筵。館官且不備。此呈辭勿施。
정조 4년 · 강
命文臣殿講處所。以宣政殿爲之。
정조 4년 · 목
因政院啓稟。有是命。
정조 4년 · 목
以李命植爲大司諫。嚴思晚李東郁爲副校理。李命勳爲副修撰。金尙喆爲內局都提調。徐有成爲修撰。
정조 4년 · 강
領議政金尙喆上箚辭職。賜批。
정조 4년 · 목
箚略曰。臣世受國恩。逮遇聖明。偏荷特達之知。四載中書。何往非罪。隨處曲庇。至於前秋許副時。就閒便心之諭。其所愍念而全安之者。藹然若慈父之護稚子。而猶以簪履之舊。曾未幾何。居職如故。臣是何人。乃敢當此。噫。士爲知己者死。於敵猶然。況於君父之前。又況白首垂死之時乎。顧今聖心徒勞。而國事有玩愒之歎。人志靡定。而朝象無湊泊之望。臺啓之盈握。而收殺無期。世故之層生。而彌綸極艱。雖使誠信素孚。脊梁差强者當之。必如病家醫者之望門却走。況如臣特一已試罔功。本末畢露。去留何惜。有無何關。今以所未能於前。乃欲責之於後者。此何異於策驥步於已疲之駑力。而亦豈我聖上爲國懋實之政也。兹敢冒入文字。收還新命。批以。卿以今之時。爲何許時乎。予誠左右顧而不知所以爲計也。卿之一日不出。朝廷有一日之憂。二日不出。朝廷有二日之憂。想已嘿會。不在多言。至若卿箚中云云。無非萬萬過當底說。不料卿之循常例讓。乃至於此也。卿倘念予日夕期望之心。出於至誠血忱。則豈忍徒事邁邁。卿之造朝。方此側席。來日常參。亦已有命。卿其卽起出肅。弘濟艱虞。仍敎曰。此批答。偕來承旨傳諭。期於偕來。
정조 4년 · 강
司直趙重晦。判尹權噵。疏陳老病。仍乞休致。幷賜批。
정조 4년 · 목
重晦疏略曰。臣之頂踵毛髮。罔非兩朝之陶匂。而內外居職。涓埃莫報。每一念至。撫躬自悼。第伏念七十致事。卽是禮經之大防。而今年恰滿七耋矣。人臣之當此年歲者。必陳告老之懇。誠以禮制不可不遵。而廉耻不可不養也。況臣癃病。誠宜所憐悶。許臣三字之銜。以卒餘生。○噵疏略曰。年至致事。禮經所重。今古爲人臣者。必告年乞退。誠非偸閒占便之計。而今臣犬馬之齒。已過七十。宜退不退。至今低佪者。只爲明時之不忍便訣。而蒲柳之質。日益朽謝。刀圭之憂。近又沈痼。朝不謀夕。似此癃病之狀。通朝之所共知。抑亦天日之俯燭。乞身調病。小延殘喘。俾遂至願。幷批以。年雖高。力猶不衰。卿其勿辭行公。
정조 4년 · 강
副應敎趙時偉上疏。請亟允三司之請。仍陳勉。賜批。
정조 4년 · 목
疏略曰。極惡大逆。決不可頃刻容貸。而初不兪允於發啓之日。終又靳持於伏閤之時。此月彼月。一年二年。今至五年之久矣。此實群下不能沫血嚴討。碎首苦爭之罪。而亦不能無憾於我殿下當斷不斷之政也。淵然深思。亟允三司之請焉。我殿下好學之誠。惜陰之工。逈出千古。卓冠百王。成湯日新。周王月將。庶幾無愧。則微臣此日。安敢以空疎之見。膚淺之言。仰勉日月之大。妄效螢爝之補。而第念帝王之學。與匹庶不同。臨筵啓册。發難講義。不但在於箋註中解釋而已。自今凡於三晝之訪。假之以顏。導之使言。容其狂瞽。擇其蒭蕘。因文究義。斷章論事。應行之講。不時之對。毋或作輟。務盡諮詢。則其將緝煕爲光明。與成湯日新。周王月將。幷休匹美。古人云。君德成就在經筵。如臣魯莽蔑劣。猥厠經筵。將何有一半分成就之補耶。陽春方屆。天道屬維新之會。聖工之懋新。此其時也。刑政之丕新。亦其時也。伏願留神採納焉。批以。所陳勉戒。當留意。爾其勿辭察職。
정조 4년 · 강
都承旨兪彥鎬。以領議政金尙喆附奏啓。
정조 4년 · 목
書啓以爲。臣奉聖批。傳諭于領議政金尙喆所住處。則以爲。臣伏奉聖批。辭旨勤懇。虛佇之意。責勉之諭。實非衰朽臣所敢承當。而處分不下。敦迫至此。臣子義分。有不敢一向逋慢。將不得不登文陛。爲瀝血祈墾之計。而臣昨今以來。驚惶懍惕。方寸如擣。膈氣升降之症。頓然添加。眩瞀若在烟霧。精神苦未開豁。夜來調息。待天明謹當趍謝。而王人之經夜陋地。萬萬悚悶。乞命卽收還。小安私心云矣。臣旣承偕來之命。姑爲仍留。敎以。卿則先爲入來。以便大臣之心。
정조 4년 · 강
詣 景慕宮齋宿。
정조 4년 · 목
具遠遊冠絳紗袍。乘輿出明政門降輿。乘輦由弘化門。詣 景慕宮大門外降輦。乘輿入齋室。少頃詣省牲省器位。省牲省器如儀訖。還入齋室。○敎曰。 宮園儀洗補處。旣已釐正。斯速入刻。以爲從速頒布之地。分付禮曹。又敎曰。領相之獻官改付標者。其爲難於達夜陪 祭。只令明日回鑾時隨駕之意。兼春秋出去傳諭。
정조 4년 · 강
以金鍾秀爲吏曹判書。前望也。
정조 4년 · 목
敎曰。政官牌招開政。禮曹判書有闕代。卽爲差出。○以洪樂性爲禮曹判書。金鍾秀爲內醫提調。
정조 4년 · 목
前夜四更。具冕服詣版位。行四拜禮。詣盥洗位盥洗。仍詣 神位前。三上香獻酌。大祝讀祝訖。降復位。亞獻官終獻官行禮如上儀訖。仍行四拜禮。行望燎禮。禮畢。還入齋室。改具遠遊冠絳紗袍。乘輿出大門外降輿。乘輦入弘化門。由明政門降輦。乘輿還內。
정조 4년 · 강
王大妃殿進御人蔘五錢重理中丸一劑。命依前方煎入。
정조 4년 · 강
飭 實錄纂修之役。
정조 4년 · 목
敎曰。近來 實錄纂修之役。專事抛棄。成史無期。極爲未安。以此意總裁官知悉。使之另加着意擧行。
정조 4년 · 강
命成川府使柳義養下送後草記。
정조 4년 · 목
平安監司李徽之。以成川府使催促下送馳啓。敎以。當此農務方殷之時。焉敢一味曠官。些少情勢。不足言也。待城門開。下送後草記事。分付吏曹。
정조 4년 · 목
敎曰。近久不見卿。已極悵想。卽意謂今日動駕經宿。必有承候之擧。又不入來。戀結勝言。前已諭意。如是爲執。得不萬萬過中乎。況以卿平日之心。阻見予幾日。又何忍堪住乎。卿旣處義。予亦不得不以絲綸布及。卿其諒之。亟改前見。卽爲入來承候。仍命遣史官。傳諭于奉朝賀處。
정조 4년 · 강
命兵曹佐郞守門將等分揀放送。司卷全大重拿處。
정조 4년 · 목
敎曰。滯囚可悶。時囚兵曹佐郞守門將醫官所坐。不至甚重。飭亦施矣。竝分揀放送。又敎曰。司卷全大重。多有不謹擧行之事。令該府拿問處之。
정조 4년 · 강
命 實錄郞廳輪直之規。更加申飭。
정조 4년 · 목
實錄廳啓言。本廳纂修之役。近因堂上之不齊。一味遷就。戶曹判書金華鎭。刑曹參判金履素。堂上差下。使之察任。郞廳李東郁。依例權付軍職。請冠帶常仕。允之。敎以。太極稽緩。此後另加督飭宜矣。以郞官言之。時任玉堂李儒慶。則雖有衆所共知之實故。此外諸員。無端不進。他郞官之如此。可推而知。卿何不提警乎。此亦另加申飭。
정조 4년 · 강
命時囚李彥祜等分揀。
정조 4년 · 목
義禁府啓言。李彥祜答五十收贖。解見任別敍。私罪施行。敎以。分揀施送。○刑曹啓言。擊錚罪人張以桂崔春德崔曇魏起復私奴盧加應金。俱非四件事。決杖充軍之意。請分付道臣。允之。敎以。充軍則分揀。
정조 4년 · 강
王大妃殿進御人蔘三錢重粟米飮。命煎入。
정조 4년 · 강
御春塘臺。行試射。
정조 4년 · 목
自內詣春塘臺陞座。予下標信曰。三局別將。率局出身來待。敎曰。騎蒭馬。自司僕待令。仍命載瓚曰。汝往一所會試場中。摘奸以來。汝往二所。擧子之攔入。書册持入與否。摘奸以來。回奏曰。敬奉聖敎。往見場中。則無攔入之擧。亦無書册持來矣。載瓚回奏曰。擧子無攔入之弊。而書題謂有東人改題。故擧子中或有狼狽者矣。仍命載瓚曰。汝持此傳敎。更往一所。一一布諭于場中而來。回奏曰。一一布諭於場中矣。予曰。慶尙監司入侍。趙時俊進前。予曰。今此嶺伯。予則可謂得人。而慶尙道。國之本也。宣化立綱。專在於監司。往其懋哉。前監司。雖謂之不善爲之可也。下往後。矯革其弊端。且本道年前怪鬼輩出後。人心尙不鎭安。必以鎭服人心爲主。勉之勉之。時俊曰。臣親承聖敎。敢不彈竭心力。而但才識空疏。恐有不能堪當之慮。惶恐無地矣。○局別將出身。柳葉箭一廵。片箭一廵。鳥銃騎蒭一次試射後施賞。柳葉箭高聖輝貫一中。帿弓一張。裵贊奉等七人邊一中。各長弓一張。片箭文弘周等三人邊一中。各帿弓一張。鳥銃文弘周等三人貫一中。各興陽竹二浮。鄭仁載等十七人邊一中。各興陽竹一浮。騎蒭印時彬等六人各二中。各弓矢。鄭仁載等九人各一中。各長弓一張賜給。○少頃還內。
정조 4년 · 강
命一所諸試官。幷推考。
정조 4년 · 목
敎曰。試官未能諦悉場中試劵幾多。正書改題云。旣非擧子之罪。則可謂錯愕。有餘紙者。則寬限捧劵。而幷與餘紙而無者。勿拘刀擦之痕。亦勿拘過限。使遐方儒士。無一人未呈劵之弊。又敎曰。無論諦悉不諦悉。旣曰擧子無攔入。又曰册子又不入。則何爲而改題乎。外面觀之。似是傳言之如此。由前由後。試所不能無失。一所諸試官。一竝推考。
정조 4년 · 강
命金相翕等嚴覈。
정조 4년 · 목
監試覆試二所啓言。終場入門時。平壤幼學金尙翕。白川幼學李鳳進。皆以四十餘歲之人。或稱二十五歲。二十九歲。相左於元榜目。故査問委折。則金尙翕。以義州幼學金聖鐸之名。換佩戶牌納招。李鳳進。稱以戶籍誤錄。終不直陳。晉州幼學河復浩。不顧法意。挾册攔入。現捉於搜挾之時。如此買法之人。不可尋常處之。竝令該曹。依法典請嚴査重繩。敎以。令該曹。嚴加推覈。
정조 4년 · 강
命金會京擊錚原情。令本道詳査登聞。
정조 4년 · 목
刑曹啓言。馬兵金會京。以壓良爲賤事擊錚。請上裁。敎以。勿論曲直。此弊可謂小民難支之端。一邊之言。雖難取信。觀其原情。頗有倫脊。令本道各別詳査。從速登聞行會。所謂沈哥兩班叚。一體捉致究覈。以爲從公處決之地。
정조 4년 · 강
命十八日文臣製述處所。春塘臺爲之。
정조 4년 · 목
敎曰。近來兩司。行公者絕無而堇有。且曰有情勢。前者旣皆屢次行公。豈非所謂求其說而不得者乎。此後政院察飭。
정조 4년 · 강
拿處成川府使柳義養。
정조 4년 · 목
吏曹。以義養謂有情勢。不爲下去啓稟。敎以。拿處。
정조 4년 · 강
遞藥房提調金鍾秀。以洪樂性代之。
정조 4년 · 목
敎曰。連有監劑事。在試院有難仕進。且此重臣情理。尋鄕時居多。藥房提調金鍾秀許遞。禮曹判書洪樂性爲提調。使之卽爲監煎。
정조 4년 · 강
召見藥院提調洪樂性于誠正閣。
정조 4년 · 목
予曰。 王大妃殿進御理中丸。已爲製入乎。樂性曰。姑未製入矣。予曰。各別看製。從速製入。予曰。近來內局事。全不成樣。終無釐正之道。誠非細慮。卿則屢入內局。必知此弊。如有釐正者。次次釐正。樂性曰。內局卽莫重之地。而漸生弊端。便作員役之囊橐 。猝難釐正。誠可悶矣。
정조 4년 · 목
敎曰。昨夜一所試官推考傳敎中。無論諦番悉與不諦番悉之包。以體實與不體實書出。承旨書之際。必是該聽錯認之致。音雖相似。語實無義。難免不審之失。入侍承旨南柱老從重推考。卽爲改書出。
정조 4년 · 강
遞承旨李鎭衡。
정조 4년 · 목
敎曰。都承旨不爲仕進云。許遞。
정조 4년 · 강
有政。吏曹參判李義翊進。
정조 4년 · 목
敎曰。前例有無。發啓與否毋論。若使三司進參。則豈有今日筵度之紛紜。詣臺外承牌臺諫。不入來玉堂。一傡遞差。政官牌招開政。○以金魯淳爲大司諫。趙時偉爲司諫。李正薰爲持平。尹行元爲副修撰。權噵爲判尹。金夏材爲大司成。徐有慶爲都承旨。
정조 4년 · 강
命詣臺臺臣遞差。洪忠監司申飭行公。諸承旨重推。
정조 4년 · 목
敎曰。古事。臺諫不待牌詣臺之時。則待漏而坐。待門而入。至於今日。則詣臺之臣。日幾婁朝之後。始乃入來。意謂承牌之臺諫矣。今聞詣臺如是怠緩云。不料紏正之地。有此躬蹈之嫌。今日詣臺之臣遞差。以警具僚。又敎曰。不但方面體重。有難輕遞。本事業已洞悉。況近日諸藩遞易相續。尤豈敢言事私不恤民隱乎。洪忠監司李秉鼎。使之申飭察任。○敎曰。近日政院事。殊極寒心。毋論彼房此房之事。可謂事事做錯。傳敎之出。善爲頒布乎。闕啓之時能請牌招乎。坐直則率皆推委。詢問則皆稱不知。惟允之責。果安在哉。都承旨以下諸承旨。一竝從重推考。
정조 4년 · 강
御誠正閣。行晝講。特進官蔡濟恭。同知事鄭民始。承旨南柱老。玉堂李儒慶徐有成。假注書趙興鎭。史官徐龍輔金載瓚。安昌君燝。武臣金[白:I-PERSON]東毅。大司憲徐有慶。獻納柳孟養。
정조 4년 · 목
講論語。○子掩案册。命臺諫進前。有慶顧謂儒慶曰。今日三司合辭。有目下新發啓者矣。[儒慶曰。]合辭之規。必先簡通謹悉。商議停當然後。乃可發啓。而今於前席。始乃知之。揆以體例。有難隨參矣。予曰。都憲與儒臣少退楹外。商議後前啓可也。有慶等出楹外相議後進伏。而儒慶。以有違格例。終不肯參。予曰。汝其問于兩司書吏。以合辭之未簡通。而自前席直發啓。有前例與否知入。回奏曰。兩司吏則有前例云矣。儒慶曰。三司合啓。何等體重。而在外時。旣未見簡通。臨時猝發。終欠體例。臣則決難隨參矣。有慶曰。入侍前。雖欲發簡通。而旣未肅謝。則何以發簡通。肅謝後。雖欲發簡通。而入侍命下亦。無發簡通之暇。且事在目下。豈可以在外時未簡通之故。不爲發啓耶。予曰。今日國綱。可謂掃如矣。民始曰。果如聖敎矣。俄以李儒慶事觀之。紀綱可謂末如何矣。予曰。今日都憲事何如耶。尙集曰。啓辭措語。辭嚴義正。可見其爲國之忠矣。予曰。以都憲今日事見之。則可謂難矣。不避勢焰之滔天。鋒鏑之滿身。而能抗言斥之。予甚嘉尙。尙集曰。聖敎至當矣。
정조 4년 · 강
召見北兵使具明謙于誠正閣。
정조 4년 · 목
子曰。近日法綱解弛。犯越之患。頻數有之。邊境事極爲悶然。卿其下往。痛禁此弊。其他凡事。亦皆懋哉。明謙曰。臣謹當奉敎矣。
정조 4년 · 강
司直趙重晦上疏乞休致。賜批。
정조 4년 · 목
疏略曰。臣誠陋劣。不足比擬。而立朝近五十年者。從古絕稀。且其疾病之癃痼。又無如臣之比。而終未得休退。遽塡溝壑。則寧不冤鬱之甚哉。倘蒙哀而憐之。特惟帷蓋之恩。賜以致仕二字之號。以卒餘年。則固不勝其萬萬至榮。特垂矜諒焉。批以。病雖難活。見今位著乏人之日。所請實難輕許。卿其勿辭。
정조 4년 · 강
洪忠監司李秉鼎上疏自列。賜批。
정조 4년 · 목
疏略曰。臣疾病日痼。政擬治疏丏遞。以便公私。此際李廷[鼎:I-PERSON]運追理之章出矣。夫鼎運之於臣。奚特渠所謂初無恩怨而已哉。來訪款昵。積有年所。則其所以詬辱臣構捏臣。必欲薤粉臣而後已者。區區卞暴。則臣之伊時對章。不過平說道理而止耳。噫。暗地綢繆。雖自謂神目之莫窺。上天赫臨。終未免魑形之畢露。以至有宋翼彥帳殿之供。則渠必有怵然而懼瞿。然而悔者矣。若其滿紙張皇。都是謊譫。臣雖莫詬。豈忍與此輩汚口較挈。而其不可一日仍居於官次。以辱淸朝旬宣之寄則決矣。伏乞聖慈。亟賜鐫免。退守本分焉。批以。本事當屬遂事。卿其勿辭。欽哉。
정조 4년 · 강
遞差大司憲徐有慶。獻納柳孟養。副應敎趙時偉。副修撰李命勳。
정조 4년 · 목
敎曰。前例有無。發啓與否毋論。若使三司進參。則豈有今日筵席之紛耘紜。詣臺外承牌臺諫不入來玉堂。一竝許遞。
정조 4년 · 강
命掌令李度默避嫌。明日登對時爲之。
정조 4년 · 목
政院啓言。掌令李度默。以日前詣臺差晚。門限時來呈避嫌。故本院以日暮來避之違例退却。則一向牢執。終不出去。事甚未安。請推考。敎以。適足爲處義之端。勿推。臺臣之忽引不當引者。果非無義之擧乎。强欲避嫌。則今已夜深。其令明日登對時爲之。
정조 4년 · 강
命承傳色金聖曄[燁:I-PERSON]等。分揀放送。
정조 4년 · 목
金吾。以聖燁及具[吳:I-PERSON]喜得照律啓稟。敎以。竝分揀放送。
정조 4년 · 강
命崔廷喆等。更加嚴刑。
정조 4년 · 목
刑曹啓言。罪人廷喆及朴★(王+善)等。更加嚴刑。請期於得情。從之。
정조 4년 · 강
命司諫林得浩。分揀放送。
정조 4년 · 목
因禁推傳旨。有是命。
정조 4년 · 강
遣承旨。詣 宗廟 景慕宮奉審摘奸。
정조 4년 · 강
遣承旨。詣 弘陵奉審嫡好。
정조 4년 · 강
王大妃殿進御人蔘二錢重粟米飮一貼。命自今日連爲煎入。
정조 4년 · 목
領議政金尙喆等曰。臣等素位苟充。無一事仰神。況此際鼎席不備。亟擧枚卜。是所望也。予曰。近日國事。可謂罔涯。予所倚毗而共濟者。惟在卿等。而鼎席之不備。亦已多日。每一念至。誠甚悶然。今者卿等之言。實合于予意。卿等其枚卜以入。予曰。目今正卿數小。位著苟簡。亞卿之列。有可以陞擢者乎。卿等亦有所料量者否。尙喆曰。日月之明。無微不燭。廷臣之長短。宜莫逃於淵鑑之下矣。雖以近日工判望言之。正卿乏人。不能排擬。苟簡甚矣。以臣等之庸才淺識。何敢以某也可。某也不可。取捨仰對乎。不過以科甲之久近。踐歷之多少。循次以擧矣。予曰。誰某可乎。尙喆曰。以官案見之。兪彥鎬金熤俱好矣。予曰。兩人皆好。而一則在鄕。逡廵官職。一則居藩。方帶重務。未知何如。且金熤則時在藩任。雖陞擢之後。正卿行公。似不易矣。尙喆曰。陞擢旣出於奬用。則藩任遞易之弊。何可恤乎。亦不必以陞資之故。急遞本職矣。予曰。然則陞擢好矣。尙喆曰。亞卿之列。亦甚乏人。大司成金夏材。資歷方在久次。陞資何如。予曰好矣。尙喆曰。顧今世道朝象。渙散極矣。其所鎭靖而保合者。惟在聖上有罪則罪之。有功則賞之。當退者退。當進者進。飛潛巨細。咸歸陶甄。則凡今日臣庶。孰不入於造化之範圍也哉。是臣區區之望也。予曰。以備堂見之。亦甚數少。如徐有慶者。豈不合於參聞廟謨乎。昨日之啓。雖以過中爲批。而事則是矣。擧世鋒鏑之中。不顧一身之禍福。挺身抗言。能辨他人所不能之事。如許之人。合有奬用之道矣。尙喆曰。臣於待罪嶺南也。此宰相亦在嶺邑。治郡聲績。蔚有可觀。自其時已知其人之難矣。予曰。今番事。毋論是非。秉執則誠難矣。予命弘履。讀秋曹啓目曰。洪元浩似是喪性之人矣。善復曰。捧招時觀其貌樣。則必是狂易之人。此人之有此病。世所共知矣。予曰。領相之意何如。尙喆曰。所犯雖重。旣是喪性之人。則不可以常人之道責之矣。予曰。元浩喪性。旣是通朝之所知。續典亦有參恕之文。別無更問之端。
정조 4년 · 강
命黃海監司金熤。大司成金夏材陞資。
정조 4년 · 목
領議政金尙喆啓言。位著之不備。未有甚於近日。黃海監司金熤。大司成金夏材。竝合陞資。敢達矣。從之。
정조 4년 · 강
還差備堂蔡濟恭。差下徐有慶。
정조 4년 · 목
領議政金尙喆啓言。備堂中兵曹判書蔡濟恭。旣是例兼還差。久次中徐有慶。已經留守之。任宜使參聞廟務。備堂請差下。從之。
정조 4년 · 강
命統營穀無弊可行之道。論理狀聞。
정조 4년 · 목
領議政金尙喆啓言。卽按全羅監司徐有隣狀啓。因統制使徐有大論移。以爲本道山沿所在統穀七萬五百餘石。自該營準計耗條。責其船運。勢將盡數分棑於沿邑。此令一出。則沿邊民邑之弊。有難毛擧。以言乎民情。則春稅督納之時。創出別歧船運之役。已非息肩之道。又其穀物還上。一時捧留各倉。則遠近出浦之價。斗斛改量之縮。各樣雜費。旣無元數中磨鍊。都出小民。萬萬可矜。以言乎船運。則田稅大同。方張裝發船隻苟艱之時。又從以統穀載運。四散覓船。其爲騷撓。已無可言。往在甲戌。故判書臣李成中。備陳此由。別單革罷。第念該營支放之數。必有錢穀上下者。則穀取嶺沿。錢取他道。則可爲兩便之道。以此商量便否。從長變通。船運一路款。特爲還寢。以除一路無窮之事。令廟堂稟處矣。今若使嶺南道臣廵到統營之時。與統帥反復相議。以其一年錢穀。應入應下之當爲幾何。商量其足不足。苟有從長變通。無弊可行之道。使之出意見狀聞後稟處。恐似得宜矣。從之。
정조 4년 · 강
命禮曹參判兪彥鎬許遞。
정조 4년 · 목
領議政金尙喆啓言。禮曹方有擧行之事。參判兪彥鎬。請令姑許遞。從之。敎以。參議有闕之代。今日政差出。
정조 4년 · 강
掌令李度默避嫌乞遞。賜批。
정조 4년 · 목
避嫌以爲。洪樂純負犯。旣發於三司。則孰敢有一毫逡廵之計。而此或逡廵。厥罪當如何哉。臣雖愚迷。不敢爲此。而當初引避。出於不可冒嫌之意。聖敎如此。莫非臣平日言行不能見孚之致。請命遞斥臣職。批以。昨今下敎。意在無隱。勿辭亦勿退待。
정조 4년 · 목
賓廳。以奉朝賀金致仁。領府事徐命善。判府事鄭弘淳封入。敎曰加卜。
정조 4년 · 강
召見領左相於誠正閣。領議政金尙喆。左議政李溵。
정조 4년 · 목
請對也。○尙喆等曰。今方卜相。而有加卜之命。欲待上敎。停當爲之矣。予曰。目今位著乏人之時。實難其人。誰某可合乎。尙喆等曰。崇品正卿中。可以自上裁擇矣。予曰。藩任中崇品亦好矣。尙喆曰。果如聖敎矣。此重臣前後履歷。可謂久次。且年位德望。具有之矣。予曰。方今囂囂之世。如非其人。不可以彈壓世道。卿等須體予之意。十分商量。務得賢輔。共濟國事。是予之望也。尙喆等曰。然則加卜一人。伏未知何如耶。予曰。前例何如。尙喆等曰。向者鄭判敦寧卜相時。亦只卜一人矣。予曰。然則已有前例。今番亦依此爲之。似好矣。予曰。黃海監司陞資後。仍置藩任。未知何如耶。尙喆曰。雖置之。未爲不可矣。予曰。從當商量下敎。卿等先退。
정조 4년 · 목
賓廳加卜。以李徽之封入。以徽之批下。
정조 4년 · 강
有政。吏曹判書金鍾秀。兵曹判書具允鈺進。
정조 4년 · 목
以鄭昌順爲大司憲。申思運爲大司諫。沈樂洙爲副修撰具允明爲工曹判書。李鎭衡爲禮曹參判。洪樂性爲知經筵。兪彥鎬爲同成均。徐有慶爲同春秋。右議政李徽之。單付。以宋文載爲副摠管。
정조 4년 · 강
都承旨徐有慶上疏自列。賜批。
정조 4년 · 목
疏略曰。臣於昨日筵退之後。伏見校理李儒慶到院未徹之疏本。則滿紙辭語。全沒其時事實。從以抑勒爲說。其意所在。誠未可曉。大抵合辭之規。若於臺廳發啓。則三司中人。無論入來與不入來。皆當聯名。故一竝簡通。待其謹悉而爲之。凡其所論之事。本不與在外之人聯名。則及其發啓之時。亦只與入侍人先議者。此亦應行不易之規也。臣於昨日晝講。先爲入侍。追後登筵。以洪樂純發啓事。通議於入侍三司之臣。至以啓草出示。則可謂議之周矣。論之熟矣。今此儒慶之流疏。有若初不參聞者然。是何故也。設如儒慶之言。在外三司之臣。所當遍爲簡通。此亦有說焉。而至於末梢。終乃執拗。徑自退出。實不無立異右袒之嫌。且儒慶以爲。事非時急。待其遍告而爲之。未晚云云。此又大不然者。方今樂純之威勢四張。氣焰滔天。又其爪牙鷹犬左右伺釁。欲售迎擊之計。臣身薤粉。固不足恤。而爲國家之憂誠大矣。然則其可謂之事非時急乎。方欲以此引避於今日賓對之時矣。際伏承銀臺除命。不可以職名之有改。晏然冒膺。亟遞臣職。以靖私義。批以。卿其勿辭。從速行公。
정조 4년 · 강
遞承旨南柱老。以金魯淳代之。
정조 4년 · 목
柱老牌不進。敎以。許遞。前望單子入之。
정조 4년 · 강
推洪忠監司李秉鼎。
정조 4년 · 목
政院啓言。道臣事體自別。而秉鼎謂有情勢。凡干狀啓。以假都事替行。原狀啓不得不捧入。而揆以事體。極爲未安。請推考警責。從之。敎曰。旣與南北兩伯有異。則此何擧措。此亦慢紀綱之一端。原狀啓還下送。更爲修整上送。
정조 4년 · 강
放幼學洪元浩金潤澤等。
정조 4년 · 목
因刑曹啓目。敎以。筵中已諭。原其情。不欲窮問。論以法律。自有參恕之典。特爲放送。仍令家長。嚴加防束。後勿如前縱弛之意。嚴飭金潤澤二金等。無識愚氓。安知事狀。竝分揀放送。
정조 4년 · 강
以鄭尙淳爲平安監司。備薦也。
정조 4년 · 목
敎曰。大臣上來不容暫稽。在於交龜遲速。平安監司拜相之代。卽令廟堂。今日內薦望。
정조 4년 · 강
召見承旨趙尙鎭于誠正閣。
정조 4년 · 목
予曰。新伯從速到任然後。可以交龜。且大臣交龜體重。新除授平安監司。待下批。以不多日內辭朝之意分付。
정조 4년 · 강
命本營軍兵停操。星火分付。
정조 4년 · 목
因北伯李明植本營獨鎭部訓鍊狀啓。敎以。誠如狀辭。此時本府民情。不可無軫念之道。何待回啓。卽爲停操事。令備局星火分付。俾無等待之弊。
정조 4년 · 강
命在京未肅拜兩司。竝遞差。
정조 4년 · 목
敎曰。跡涉遲回。殊無不俟駕之義。在京不肅。尤甚怠慢。兩司諸臣中。無衆所共知情病外。在京未肅拜人員。一傡遞差。政官牌招開政。以在京無故人差出。
정조 4년 · 강
命右議政李徽之上來時。下諭給馬。
정조 4년 · 목
政院啓言。新拜右議政。時在平安監營任所。上來時給馬。本道都事及兩道監司處。請下諭。允之。
정조 4년 · 목
敎曰。授卿以股肱之任者。予意在於彌綸囂俗。調劑橫議。以全我世臣也。噫。卿耿介之性。濟以子諒。無適無莫。國耳公耳。寡人之嘗所許與於卿秉銓之時也。卿若推是心。擧以措之。則何難乎承佐。何憂乎匡弼。夫如是。則可以述我 先王五紀平蕩之晠化。又可以副予小子一念保合之苦心也。爰立于卿。而枚卜叶吉。寡人區區期待之望。亦不在他予方敦勉于卿。不敢以他語易之。更將彌綸調劑四字之符。庸寓責效之義。卿其體此慇懃之諭。出而展施。共靖我邦家。新伯行將星夜赴任。待交龜。須卽上來視事。弘濟時艱。仍命遣史官傳諭于新拜右議政處。
정조 4년 · 강
命宣川府使徐有寧內移。
정조 4년 · 목
敎曰。千里地外補。奚異投荒。當初處分。意在玉成。況今其兄再昨之擧。可謂不畏彊圉。又豈無殊眷。宣川府使徐有寧。今日政內擬。
정조 4년 · 강
有政。吏曹參判李義翊。參議鄭元始進。
정조 4년 · 목
以權噵爲大司憲。金夏材爲大司諫。李命勳爲司諫。權以綱姜寅爲持平。徐有寧爲左尹。金履素爲同義禁。○再政。以趙時偉爲修撰。洪樂命爲判尹。鄭昌聖爲刑曹參判。鄭民始爲大司成。李文燮爲宣川府使。
정조 4년 · 강
罷吏曹參判李義翊。參議鄭元始職。
정조 4년 · 목
敎曰。今日赴政銓官。知有國綱乎。可謂太無嚴矣。銓地之遞易雖可悶。注措決不效庸碌。姑以臺望言之。安排較計。何似兒戲乎。況有無故人差出之命。首擬則有情勢人也。副擬則昨日副擬也。寧有如許道理。所下望箇。他政官牌招。改望以入。參判李義翊。參議鄭元始。一竝罷職。
정조 4년 · 강
修撰徐有成上疏自引。賜批。